พิกัด ในซอยโรงฆ่าสัตว์ เข้าได้ 2 ทาง คือ จากถนนอู่ทองเข้าซอยตรงข้ามอู่สมนึกบริการ มีร้านขายทองหน้าปากซอย, จากถนนป่ามะพร้าว ผ่านวัดเสนาสฯกลับรถตรงสี่แยกโรงเรียนอนุบาลฯ เลี้ยวซ้ายเข้าซอยข้างโรงน้ำดื่ม

การเดินทาง ผ่านเจดีย์ลงสะพานเข้าเมือง ไฟแดงที่ 2 ตรงปั๊มน้ำมันปตท. เลี้ยวขวา ถึงวงเวียนตรงไปถึงไฟแดงที่ 2 ตรงสี่แยก เลี้ยวขวาขับตรงไปเรื่อยๆ จนถึงโรงน้ำดื่มอู่ทอง เลี้ยวซ้ายก่อนถึงซอยวัดเสนาสฯ จอดรถริมทาง อย่าขวางหน้าประตูบ้านนะ

ร้านก๋วยเตี๋ยวโบราณเก่าแก่ที่มีลูกค้าหลายระดับมาทาน บรรยากาศร้านแบบเปิดโล่งขยายไปถึง ด้านหลังมีห้องแอร์ให้บริการและช่วงเย็นขาย อาหารด้วยยังคงตั้งหม้อก๋วยเตี๋ยวปรุงกันหน้าร้านตั้งแต่เมื่อก่อนจนปัจจุบันป้าพรเป็นคนปรุงทุกชาม

เมนูที่สั่ง
-ทอดมันปลากราย ราคา 50 บาท ได้ 5 ชิ้น ชิ้นใหญ่ แผ่นบางๆ เลยแข็งไปนิด เนื้อปลากรายแท้เครื่องแกงเข้มข้น ไม่หวาน
-ลูกชิ้นปลากรายลวกจิ้ม ราคา 30 บาท ชิ้นเล็ก ไม่คาว เนื้อนุ่มหนึบดี น้ำจิ้มใช้ได้ ทานกับมะระลวกไม่ขม
-เส้นหมี่ปู ราคา 40 บาท น้ำซุปใส เนื้อปูฝอย ไม่คาว
-บะหมี่น้ำต้มยำ ราคา 30 บาท ใส่เครื่องมาแน่น บังเส้นมิด วางแผ่นเกี๊ยวบางกรอบ น้ำซุปไม่มาก
-บะหมี่แคะต้มยำ ราคา 30 บาท ลูกชิ้นแคะทำเอง แต่ไม่ได้ชิม
-บะหมี่แห้งต้มยำ ราคา 30 บาท จานนี้ทานเอง เส้นบะหมี่แบบกลมไม่เล็กมาก เหนียว นุ่ม ใส่พริกแต่ไม่เผ็ดมาก เครื่องแน่นเช่นกัน หมูแดงชิ้นบางแผ่นใหญ่นุ่มดี ลูกชิ้นกุ้งไม่คาว รสหวานนำ เผ็ดไม่เปรี้ยว
-เกี้ยมอี๊ต้มยำ ราคา 30 บาท เส้นกลมสั้นบ้าง ยาวบ้าง เละไปนิด ต้มยำรสไม่เผ็ดมาก เครื่องเหมือนกันกับบะหมี่แห้ง
-ชามะนาว ราคา 20 บาท หอมมะนาว หวานเปรี้ยวนิดๆ 

ส่วนตัวยังคงชอบรสชาติแบบก่อนเพิ่มปริมาณนะ (สมัยชาม 15 บาท) รู้สึกเข้มข้นถึงรสกว่านี้ วันนี้พาคุณหลานไปด้วยแต่นางหลับสมาชิกจึง ต้องรีบทานรีบกลับ